AfriForum wil met polisieminister vergaderGenl. Bheki Cele, minister van polisie (Foto: ANA) AfriForum het vandeesweek ’n versoek aan genl. Bheki Cele, die nuutverkose minister van polisie, gerig om ’n ontmoeting te reël om plaasmoorde en onwettige grondbesetting te bespreek. Ian Cameron, hoof van gemeenskapsveiligheid by AfriForum, het in ŉ verklaring gesê dít volg ná talle uitlatings vanuit politieke kringe sedert begin vanjaar oor die onteiening van grond sonder vergoeding. “Politieke uitsprake wat wettige grondeienaars toenemend soos die vyand of selfs gronddiewe uitbeeld, skep die klimaat vir ’n styging in plaasaanvalle. Daar was reeds in Januarie 2018 dubbel die getal plaasaanvalle as in Januarie 2017,” het Cameron gesê. Volgens Cameron is daar reeds voorvalle waar grond onwettig beset word weens politieke uitsprake. Hy meen dit is veral weens die uitsprake van Julius Malema, leier van die EFF, asook pres. Cyril Ramaphosa se aanvaarding en goedkeuring van die beleid om grond sonder vergoeding te onteien. “Onverantwoordelike politieke uitsprake verhoog die vlak van onsekerheid en veroorsaak net meer gevoelens van bedreiging vir wettige grondeienaars. Ons wil met Cele vergader om te praat oor wat die polisie gaan doen om wet en orde te handhaaf in gemeenskappe waar eiendomsreg toenemend onder druk kom,” het Cameron voorts gesê. Cameron meen ’n gesprek met Cele is noodsaaklik om samewerking tussen die polisie en burgery te bewerkstellig, asook om ’n vreedsame oplossing in die soeke na wet en orde – in veral landelike gebiede – te kry. Cameron het benadruk dat mense betrokke moet raak by gemeenskapsveiligheidstrukture om sodoende te kan optree teen onwettige grondgryping.